Document ID: 31992D0008

ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Νοεμβρίου 1991 όσον αφορά τη συμφωνία ορισμένων αεροπορικών ναύλων προς το άρθρο 3 παράγραφος 1 του κανονισμού (ΕΟΚ) αριθ. 2342/90 του Συμβουλίου (92/8/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2342/90 του Συμβουλίου της 24ης Ιουλίου 1990 σχετικά με τους ναύλους των τακτικών αεροπορικών γραμμών (1), και ιδίως το άρθρο 5 παράγραφος 3,
Εκτιμώντας:
ότι το Ηνωμένο Βασίλειο ζήτησε, με επιστολές της 27ης Δεκεμβρίου 1990 και της 23ης Ιανουαρίου 1991, να εξεταστούν, δυνάμει του άρθρου 5 παράγραφος 1 του κανονισμού (ΕΟΚ) αριθ. 2342/90, οι αυξήσεις των ναύλων που υπέβαλαν κοινοτικοί αερομεταφορείς σε ορισμένα δρομολόγια από και προς το Ηνωμένο Βασίλειο-
ότι με επιστολή της 16ης Ιουλίου 1991 το Ηνωμένο Βασίλειο ζήτησε την απόσυρση του αιτήματος αυτού για ορισμένες από τις διαδρομές-
ότι από την λεπτομερή εξέταση των πληροφοριών σχετικά με τα έξοδα και τα έσοδα, τις οποίες παρουσίασαν οι ενδιαφερόμενοι αερομεταφορείς μετά από αιτήματα της Επιτροπής, έχουν συναχθεί ορισμένα συμπεράσματα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αεροπορικοί ναύλοι που απαριθμούνται στο παράρτημα Ι της παρούσας απόφασης συμφωνούν προς τις διατάξεις του άρθρου 3 παράγραφος 1 του κανονισμού (ΕΟΚ) αριθ. 2342/90.
Άρθρο 2
Οι αεροπορικοί ναύλοι που απαριθμούνται στο παράρτημα ΙΙ της παρούσας απόφασης δεν συμφωνούν προς τις διατάξεις του άρθρου 3 παράγραφος 1 του κανονισμού (ΕΟΚ) αριθ. 2342/90. Κατά συνέπεια, οι ναύλοι αυτοί δεν μπορούν να χρησιμοποιηθούν ως ναύλοι αναφοράς για μεταγενέστερες περιόδους. Τα ενδιαφερόμενα κράτη μέλη δεν έχουν εκπληρώσει τις υποχρεώσεις που υπέχουν δυνάμει του άρθρου 3 παράγραφος 1 του εν λόγω κανονισμού. Τα εν λόγω κράτη μέλη λαμβάνουν τα κατάλληλα μέτρα προκειμένου να συμμορφοθούν με τις υποχρεώσεις αυτές και ενημερώνουν σχετικά την Επιτροπή.
Επιπλέον, ορισμένοι από τους ναύλους ως προς τους οποίους το αίτημα έχει αποσυρθεί δεν συμφωνούν προς τις διατάξεις του άρθρου 3 παράγραφος 1 του κανονισμού (ΕΟΚ) αριθ. 2342/90.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στο Βασίλειο του Βελγίου, στο Βασίλειο της Δανίας, στο Βασίλειο της Ισπανίας, στη Γαλλική Δημοκρατία, στην Ελληνική Δημοκρατία και στο Ηνωμένο Βασίλειο, καθώς και στους αερομεταφορείς Lufthansa, Sabena, SAS, Iberia, Air France, Olympic Airways, Alitalia, TAP Air και British Airways. Βρυξέλλες, 27 Νοεμβρίου 1991.

Labels: 8